**Sunt aici**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Fă câţiva paşi pe florile de lotuşi

Ce-ajung la poarta casei unde stau,

De ai curaj, voi recunoaşte, totuşi,

Că n-am trăit destul, încă mai vreau

Să locuiesc în raiul unde-ncape

Tristeţea mea şi bucuria ta,

Noi niciodată nu ne-am fost aproape

Decât în gând, dar nu te pot chema

Doar dacă crezi în visul care arde

Şi-n focul ce ne mistuie tacit,

Când mâna ta alunecă pe coarde

Adu-ţi aminte cât eşti de iubit.

- Mai fac un pas și simt parfumul serii

Care m-atrage-n joacă pe alei,

Când luna-şi culcă tâmpele sub merii

Din faţa casei tale unde vrei

Să mă strecor prin poarta larg deschisă

Până-n iatacul unde picotești

Visând la o iubire interzisă

Cum o descriu doar marile povești.

Nu-s piroman, dar flacăra iubirii

Ce-o simt arzând sub sânul dezvelit

E-un purgatoriu-n care trandafirii

Îmi amintesc că visul s-a-mplinit.

Liliana Trif Ioan Grigoraș